Европэм кIуэным щогугъ
Тэтэрстаным и Елабугэ къалэм щекIуэкIащ Урысейм и ныбжьыщIэхэм тхэквондомкIэ я зэхьэзэхуэ. Абы кърихьэлIат хэгъуэгу 52-м къикIа спортсмен 500-м нэблагъэ.
Ди спортсменхэми а зэхьэзэхуэм ехъулIэныгъэхэр къыщагъэлъэгъуащ. Хан Полинэ и хьэрхуэрэгъу псори хигъащIэри, пашэныгъэр иубыдащ. Абы къигъэлъэгъуа зэфIэкIхэм япкъ иткIэ, Iэмал игъуэтащ Грознэ къалэм щекIуэкIыну зэпеуэм, Европэм кIуэнухэр къыщыхахынум, хэтыну.
Хъарзынэу зыкъигъэлъэгъуащ Кочкорбаев Гулджигит. Абы ещанэ увыпIэр къызэрихьам папщIэ, Урысейм и командэ къыхэхам хагъэхьащ. А щIалэми Iэмал иIэщ Европэм кIуэнухэр къыщыхахыну зэхьэзэхуэми хэтыну.
Хан Полинэрэ Кочкорбаев Гулджигитрэ зэпеуэм хуагъэхьэзыращ Щокъарэ Азрэталийрэ Ахъмэт Амиррэ.
Дыгъужь Къаплъэн.
